mir hend üs  entschlosse üsseri kollege in NSI z'bsueche. si sind zu zweit döte und drom hend mir dengt mir luegen wias dene got. mir fahren wiederum mit em bus. damol aber mit em vip bus.    am morge heisst's frühe tagwach, de car got am 07:00 und mir mun no mit em taxi zum garantie express fahre, da isch de name vum busundernehme. am 6i bi i notürli no allei bim zmorge, s'büffe isch no nid ganz fertig, denn offiziell git's ersch abem viertelab öppis. für mi git's aber glich e brötli und kaffi. min kolleg chunnt den  o bald und so machemer üs mit em taxi uf de weg zum garantie express. de name isch jo scho vielversprechend!    am viertelvorsibni sind mir den o döte und lösen billett, retur 11000 CAF, en stolze priis. noch drüviertelstund ufzmool bewegig, üssere bus chunnt   . billett-kontrolle und scho ha i min platz. es het nid viil lüt, jede cha zwei sitz für sich ha. i machs mir gmüetlich und schloof no e chli. hen jo geschter g'schaffet bis noch  mitternacht. irgendwenn wörd i g'weggt! und siehe da, mir sind immer no in douala, üssere car het e technisches problem und mir mun wieder usstiege. also pagg i mini sache wieder und mir stiigen us. e wiili spöter chunnt en neus fahrzüg und mit dem got's den los. d'fahrt got öppe 3 stund. yaounde, d'hauptstadt isch ca. 200km vu douala, em wirtschaftszentrum, entfernt. dementsprechend guet sind d'strosse. alles teeret, öppe e schlagloch und e paar mautstelle. und polizeikontrolle.  so chunnts den o das de  car wiederemol a'haltet, en hochdekorierte beamti chunnt ie und seit öppis vu kontrolle. hoppla, züche mini sunnebrille ab und lächle fründli, i weiss jo wia dia z'züüri amel sind. hol mis roti büechli vöre und schlo gad d'siite mit em visa uf. s'impfbüechli lueget o no chli vöre so das de offiser gad g'sieht, das i o alles debei ha. kei problem, scho isch de beamti bim nöchschte. wiiter vorne im bus den aber ufregig. en maa, islamisch kleidet, findet sin uswiis nid, im handgepäck isch nüt, viillicht jo im  gepäck im kofferraum, o do nüt. also bliibt de passaschier do. di ganzi kontrolle het sich dur da i d'längi zoge, öppe e halb stund sicher.    so simmer den am 12 in yaounde a chu   . eigendli ha i do mit me täxischofför abgmacht, aber de isch nid do und am telefon isch nu combox. also nemmer sus eine. mir fahren e chli i de stadt ume. de verchehr isch öppe glich wia in DLA, d'auto sind aber eher besser zwäg. mir fahremer hinderme kipper  laschtwage her, do öffnet sich uf zmol de lade und en dreggchlumpe vu ca. 80cm g'heit uf d'stross direkt vor üssers auto. d'bremse vum taxi hend funkzioniert und de schofför isch dem am kipper no und het ihn druf ufmerksam g'macht das er öppis verlore het. da cha jo emol passiere.    suss macht mir yaounde de sübriger idrugg als douala. o am mart wo mir sind, sind d'frücht viil schönner präsentiert als bi üs. und überall bauet's tribüne uf. am 20. mai isch nationalfiirtig. den findet do e grossi  militärparade statt. mir fahred uf e ahöchi und g'nüssed de herrlich überbligg über d'statt. denn got's is hotel wo mir mit üssne kollege abgmacht hend.  mir plauderen chli mit denne und tuschen neuigkeite us und am halbi sechsi fahren mir wieder mit em bus hei zue. am heiweg isch de bis uf de letschti platz g'füllt.  bim istige stellen mir fescht, dass nebet üss zwei nomol e wiissi person istigt. wa macht e wiissi frau allei do im bus? mit nend platz, gad gegeüber vu ihre. si redet französich het aber e  freitag-täsche. isch da nid swiss made??? jo guet do frog i halt emol schüch in englisch. wo si mir den zur antwort git das da schriiner t-shirt wo i a hegi o nid vu do chunnt isch de fall klar gsi. ha nochher chönne schwiizerdütsch mit dere rede. und si het sogär min rhintalerdialäkt besser verstande als dia z'züüri. si isch vu malans, het döt en wiiberg und schaffet nebetbei für e projekt für wasserufbereitig. d'fahrt isch churzwiilig g'si und dank klimaalag o a g'nehm. und zu minner überraschig wörden  mir sogär no verpflegt im bus. e hostess chunnt und bringt brötli und z'tringe. aha da isch ebe de vip bus. am obet am nüni sind mir wieder im hotel.